Tartu Lasteaed Lotte huvitegevuse korraldamise põhimõtted

* Lisaks rühma tegevustele võimaldab lasteaed lastele huvitegevust, mis toetab laste liikumisaktiivsust, varajast võõrkeeleõpet, arendab laste digipädevust ja toetab nende loovuse arengut.
* Ühel õppeaastal on valikus **vähemalt kolm huviringi 5-7aastastele lastele, võimalusel üks huviring 3-4aastastele lastele**. Huviringide avamisel arvestatakse laste vanust ja huvi, ringide täituvust, tegevusi, mis on lasteaiale südamelähedased ning võimalusel ka vanemate erisoove. **Lapsevanem saab pakutavast valikust lapsele lasteaias valida maksimaalselt kaks huviringi.**
* Huviringid toimuvad üldjuhul pärast lõunast puhkepausi lasteaia lahtioleku ajal. Huvitegevuses osalemiseks lapse päevakava lasteaias ei muudeta.
* Huvitegevust viiakse läbi lasteaia saalis, loovustoas, muusikatoas ja õuealal. Huviringide eest tasub lapsevanem eraldi esitatud arve alusel otse huviringi läbiviivale ettevõttele.
* Huviringid moodustatakse üldjuhul rühmapõhiselt, erandit rakendatakse liitrühma lastele. Huviringi maksimaalne täituvus on 12, suurema laste arvu korral peab huvitegevuse korraldaja võimaldama lisainimese tegevust läbi viima.
* Kui huviringi läbiviimise aeg langeb laste õhtusele õueajale, siis rühma teised lapsed lähevad koos õpetajaga õue. **Kui huviring lõppeb pärast õpetaja abi tööaja lõppu (kolmel nooremal rühmal kl 16.45 ja kolmel vanemal rühmal kl 17.00), siis lapsevanem tuleb lapsele huviringi lõppemise ajaks vastu ja huviringi juhendaja ei tohi lahkuda enne kõikide laste üleandmist.** Huviringis osalevate laste vanemad peavad arvestama, et lapsed võivad olla pärast huviringi higised, kuid nad ei jää ilma täiskasvanuta rühma, vaid liituvad teistega õuealal (eeldusel, et huviring on saanud läbi ajal, mil õpetaja abi veel tööl on ning saab abistada lapsi riietumisel).
* Huviringi juhendaja vastutab, et ringitegevuse lõppemisel on ruum korrastatud, vahendid oma kohtadele asetatud ja valgustus kustutatud. Samuti vastutab ta selle eest, et lasteaia välisuks jää lahkudes suletuks.
* Huviringi juhendaja teavitab ise lapsevanemat, rühma õpetajat ja õppejuhti, kui huvitegevus jääb mingil põhjusel ära (nt juhendaja haigestub). Koostöös õppejuhiga leitakse tegevuse asenduseks sobiv aeg ning ka sellest teavitab ringijuhendaja ise nii lapsevanemaid kui õpetajaid.
* Huviringi juhendaja võtab lapsed rühmast ning toob ka ise rühma tagasi.